Treinongelukke: Kommer oor veiligheid van spoorweëJoe Maswanganyi (Foto: ANA) Joe Maswanganyi, minister van vervoer, het Dinsdag gesê die Nasionale Reguleerder vir Spoorwegveiligheid (RSR) en die Passasierspooragentskap van Suid-Afrika (Prasa) moet hul ondersoek na die ongeluk tussen die twee Metrorail-treine versnel. Minstens 213 mense is Dinsdagoggend beseer toe ŉ passasierstrein teen die agterkant van ŉ ander stilstaande trein gebots het by die Geldenhuys-treinstasie in Germiston aan die Oos-Rand. Metrorail het kort daarna gesê hy het ŉ ondersoek na die ongeluk van stapel gestuur. Lillian Mofokeng, woordvoerder van Metrorail, het vroeër bevestig dat albei treine in dieselfde rigting van Springs na Johannesburg gereis het ten tyde van die voorval. Maswanganyi het gesê Prasa moet sy planne versnel om die spoordienste in Suid-Afrika te moderniseer. ŉ Vernuwing van die tegnologie sal die veiligheid van passasiers in treine beter kan verseker as verouderde tegnologie. “ŉ Begroting van sowat R5,6 miljard is tussen 2015 tot Januarie vanjaar opsy gesit vir die modernisering van die spoorweë aangesien ons weet dat ons spoornetwerk voorheen gekenmerk is deur jare van desinvestering deur die apartheidsregering. Kabeldiefstal bly verder ook een van die groot uitdagings wat voortgaan om ons vasberadenheid en pogings te ondermyn om ŉ veilige spoorwegnetwerk vir alle Suid-Afrikaners te bied,” het Maswanganyi gesê. Hy het ŉ beroep op die “burgerlike samelewing” gedoen om kriminele aan die polisie uit te lewer wat die regering se pogings in die wiele ry. Intussen het die DA ook gesê hy is “ernstig bekommerd” oor die veiligheid van spoorweë in Suid-Afrika. Fred Nel, ŉ DA-woordvoerder in Gauteng, sê dit is totaal onaanvaarbaar dat ŉ trein op ŉ spoorweg stilstaan aangesien dit spoorwegveiligheidsreëls oortree. “Die DA doen ŉ beroep op die Gautengse LUR vir paaie en vervoer, Ishmael Vadi, om met die nasionale departement van vervoer te skakel om ŉ ondersoek na die ongeluk van stapel te stuur en die skuldiges aanspreeklik te hou. Ons kan nie beserings en sterftes in dié ongelukke goedkeur nie aangesien dit gebeur weens treinbestuurders wat nie aan spoorwegveiligheidsreëls gehoor gee nie.”